Document ID: /roh_data/filtered/fineweb-2-filterrobots_roh.jsonl.gz/16422

Segirtad cun in segund cabel
Stemprads, bovas e naiv han adina puspè chaschunà difficultads a l’Ovra electrica Medel OEM. Surtut la lingia tranter Fadretsch e Mustér è stada interrutta. Perquai ha la OEM chattà ina schliaziun. En la galaria, construida avant passa 50 onns, ha l’energia alpina montà dus cabels che furneschan la forza electrica. Dus perquai che sch'in haja in defect, hajan ins anc in segund, declera il manader da fatschenta da l’energia alpina Ciril Deplazes.
Cabels giaschan en l'aua
Ils cabels hajan in mantè spezial, perquai ch’els èn en l’aua. I sa tracta da l’aua dals lais da fermada da Sontga Maria, Curnera e Nalps che cula tras la gallaria.Per ch’ils lavurers possian installar ils cabels ha l’Axpo Hydro Surselva stuì tschentar giu l’aua, ed en quests muments perda l’interpresa energia.
Far la lavur en tschintg dis
Per far questa lavur hajan els gì temp tschintg dis. Els hajan stuì planisar tut ordavant cun plirs facturs nunenconuschents sco: va questa maschina, vegn ins da sa manar en quest lieu e vegn ins vidlonder cun il material. En tscherts lieus hajan els stuì fermar ils cabels pli ad aut che previs.
Dus milliuns francs
La lingia d’electricitad var sur ina distanza da set kilometers da Sedrun fin Fadretsch damanaivel da Curaglia. Ella ha custà dus milliuns francs. Questa summa ha l’energia alpina surprendì. L’Ovra electrica Medel OEM ha stuì pajar ils custs da cumplettar la staziun a Fadretsch (investiziuns nettas da 961’200 francs).
L’energia alpina po furnir electricitad per ca. 1'300 chasadas e bajetgs sco quels sin il Scopi ubain en Val Cristallina (4'500 uras kilowatt per chasada).
Lingia nova pli segira
L’avantatg da questa schliaziun è che la lingia nova è pli segira che la veglia, di il president da la OEM Hanspeter Bundi. La lingia veglia era en il liber da Fadretsch sur Mompé Medel fin Mustér. Per consumentas e consuments na sa midia nagut, l’energia na vegnia pli chara.
RR actualitad 11:00